|  |
| --- |
| PATVIRTINTA |
| Klaipėdos miesto savivaldybės  |
| mero 2017 m. vasario 28 d. |
| potvarkiu Nr. M-17 |

**ELGESIO IR DALYVIŲ REGISTRAVIMO KLAIPĖDOS MIESTO SAVIVALDYBĖS TARYBOS, KOLEGIJOS IR KOMITETŲ POSĖDŽIUOSE TAISYKLĖS**

**I SKYRIUS**

**BENDROSIOS NUOSTATOS**

1. Elgesio ir dalyvių registravimo Klaipėdos miesto savivaldybės tarybos, kolegijos ir komitetų posėdžiuose taisyklės (toliau – Taisyklės) nustato gyventojų, įmonių, įstaigų, organizacijų atstovų, kitų Klaipėdos miesto savivaldybės (toliau – Savivaldybė) tarybos, kolegijos ir komitetų posėdžio dalyvių registravimo ir elgesio posėdžiuose tvarką. Šios Taisyklės netaikomos Savivaldybės tarybos nariams.
2. Taisyklėse vartojamos sąvokos:

2.1**. Posėdžio dalyviai -** gyventojai, įmonių, įstaigų, organizacijų atstovai, kiti asmenys, kurie svečio teisėmis dalyvauja Savivaldybės tarybos, kolegijos, komitetų ar komisijų posėdžiuose, išskyrus Savivaldybės tarybos narius ir Savivaldybės institucijų bei įstaigų darbuotojus.

2.2. **Leidimų skaitytuvas** – elektroninis įrenginys, skirtas elektroninei kortelei ar kitam įrenginiui nuskaityti.

2.3. **Svečio kortelė** – kortelė, išduodama asmenims (posėdžio dalyviams), kuriems suteikta teisė patekti į Savivaldybės tarybos posėdžių salę, esančią Liepų g. 11, Klaipėdoje.

2.4. **Klaipėdiečių tribūna** – miesto gyventojų, įmonių, įstaigų, nevyriausybinių organizacijų atstovų pasisakymai aktualiais miestui klausimais iš Savivaldybės tarybos posėdžių salės tribūnos.

**II SKYRIUS**

**REGISTRAVIMAS Į SAVIVALDYBĖS TARYBOS IR KOLEGIJOS POSĖDŽIUS**

1. Savivaldybės tarybos ir kolegijos posėdžiai paprastai vyksta Savivaldybės tarybos posėdžių salėje, esančioje Liepų g. 11, Klaipėdoje.
2. Patekti į Savivaldybės patalpas, esančias Liepų g. 11, Klaipėdoje, gali tik tie posėdžio dalyviai, kurie šių Taisyklių nustatyta tvarka yra užsiregistravę ir kuriems yra išduotos svečio kortelės.
3. Posėdžio dalyviai posėdžio metu sėdi jiems skirtose vietose, išdėstytose dešinėje posėdžio salės dalyje.
4. Savivaldybės tarybos ar kolegijos posėdyje norintys dalyvauti asmenys ne vėliau kaip prieš 24 valandas iki posėdžio pradžios registruojasi raštu ar elektroniniu paštu taryba@klaipeda.lt, teikdami prašymą Savivaldybės tarybos ir mero sekretoriato (toliau – Sekretoriatas) atsakingam darbuotojui. Tokiame prašyme turi būti nurodytas dalyvaujančio asmens vardas, pavardė, jei asmuo atstovauja įstaigą, – tos įstaigos pavadinimas, telefono numeris. Posėdžio dalyviai taip pat gali registruotis užpildę Savivaldybės administracijos direktoriaus 2013 m. balandžio 5 d. įsakymu Nr. AD1-818 patvirtintą formą, kuri yra skelbiama interneto svetainėje www.klaipeda.lt, nuorodoje <https://www.klaipeda.lt/lit/Kur-kreiptis-del-informacijos/56> .
5. Posėdžio dalyvių registravimo faktui fiksuoti atsakingas Sekretoriato darbuotojas užpildo prašymo asmenų patekimo į Savivaldybės patalpas svečio kortelei gauti formą, kurioje nurodo užsiregistravusių dalyvauti Savivaldybės tarybos ar kolegijos posėdyje asmenų vardus, pavardes, apsilankymo datą ir tikslą. Užpildytas prašymas yra registruojamas dokumentų valdymo sistemoje ,,@vilys“ ir yra perduodamas Savivaldybės administracijos Ūkio skyriaus atsakingiems darbuotojams, kurie patikrinę dalyvaujančių asmenų sąrašus, išduoda svečio kortelės ir palydi į posėdžio salę. Tuo atveju, kai Savivaldybės tarybos ar kolegijos posėdis vyksta ne Savivaldybės tarybos posėdžių salėje (Liepų g. 11, Klaipėdoje), svečio kortelė nėra išduodama.
6. Jeigu dalyvauti Savivaldybės tarybos ar kolegijos posėdyje yra užsiregistravusios asmenų grupės, kurias sudaro daugiau kaip 3 asmenys (studentai, delegacijos, įstaigų atstovai ir panašiai), svečio kortelės išduodamos ir pateikimas Savivaldybės patalpas užtikrinamas ne pavieniams grupės nariams, o visai grupei iš karto.

**III SKYRIUS**

**REGISTRAVIMOSI IR PASISAKYMŲ KLAIPĖDIEČIŲ TRIBŪNOJE TVARKA**

1. Posėdžio dalyviai, norintys pasisakyti Klaipėdiečių tribūnoje, ne vėliau kaip prieš 2 darbo dienas iki Savivaldybės tarybos posėdžio prašymą raštu ar elektroniniu paštu (nuskenuotą pasirašytą dokumentą) pateikia Savivaldybės administracijos Informavimo ir e. paslaugų skyriaus Vieno langelio ir e. paslaugų poskyriui, nurodydami vardą, pavardę, (jei asmuo atstovauja įstaigai, – tos įstaigos pavadinimą), adresą, telefoną ir klausimo, kuriuo norima pasisakyti, esmę. Klaipėdiečių tribūnoje pasisakančių asmenų sąrašai sudaromi ir patekimas į posėdžio salę organizuojamas šių Taisyklių 6 punkte nustatyta tvarka.
2. Pasisakymai iš Klaipėdiečių tribūnos vyksta Savivaldybės tarybos veiklos reglamente (toliau – Reglamentas) nustatytu laiku, jeigu Savivaldybės taryba posėdžio pirmininko siūlymu nenusprendžia kitaip. Paprastai pasisakoma eilės tvarka pagal pateiktų prašymų registravimo laiką. Kiekvienam pasisakančiam asmeniui skiriama iki 5 minučių laiko. Pasisakymo metu asmuo gali pasisakyti konkrečiu tos dienos posėdyje svarstomu klausimu, taip pat gali išsakyti aktualias miestui problemas, pasiūlymus, pastabas ir panašiai. Asmenys, pareiškę pageidavimą pasisakyti, bet dėl laiko stokos nesuspėję to padaryti, pastabas, pageidavimus ar pasiūlymus gali pateikti Savivaldybės institucijoms ar įstaigoms raštu. Tokie prašymai nagrinėjami ir atsakymai į juos pateikiami teisės aktų nustatyta tvarka ir terminais.

**IV SKYRIUS**

**REGISTRAVIMOSI IR PASISAKYMŲ KOMITETŲ POSĖDŽIUOSE TVARKA**

1. Savivaldybės tarybos komitetų (toliau - komitetas) posėdžiai paprastai vyksta Danės g. 17, pirmame aukšte esančioje posėdžių salėje.
2. Komitetų posėdžių dalyvius prieš komiteto posėdį ar jo metu registruoja komitetui priskirti posėdžių sekretoriai. Registracijos lape turi būti nurodytas asmens vardas, pavardė, (jei asmuo atstovauja įstaigai, – tos įstaigos pavadinimas) ir asmens (ar atstovo) parašas.
3. Posėdžio metu prie posėdžio stalo turi teisę sėdėti komiteto nariai, Savivaldybės tarybos nariai, klausimą pristatantys asmenys (pranešėjai), Savivaldybės institucijų ir (ar) įstaigų atstovai, Vyriausybės atstovo Klaipėdos apskrityje tarnybos, kitų valstybės įstaigų atstovai bei kviestiniai posėdžio svečiai, taip pat Savivaldybės tarybos ir mero sekretoriato darbuotojai. Kiti posėdžio dalyviai posėdžio metu sėdi jiems skirtose vietose, išdėstytose prie šoninių posėdžių salės sienų.
4. Asmenys, komiteto posėdyje norintys pasisakyti konkrečiu svarstomu klausimu, ne vėliau kaip prieš 24 valandas iki komiteto posėdžio pradžios raštu ar elektroniniu paštu užsiregistruoja Sekretoriate (el. paštas taryba@klaipeda.lt) nurodydami vardą, pavardę, (jei asmuo atstovauja įstaigai, – tos įstaigos pavadinimą), adresą, telefoną ir klausimo, kuriuo norima pasisakyti, esmę. Užsiregistravusių pasisakyti asmenų sąrašas iki komiteto posėdžio pradžios turi būti pateiktas komiteto pirmininkui.
5. Komiteto posėdžio dalyvių pasisakymai išklausomi komiteto pirmininko apsisprendimu, komiteto posėdžio pradžioje, pabaigoje arba prieš svarstant konkretų klausimą.

**V SKYRIUS**

**ELGESIO POSĖDŽIUOSE TAISYKLĖS**

1. Savivaldybės tarybos, kolegijos, komitetų posėdžių metu turi būti vengiama triukšmo, palaikoma dalykinė darbo atmosfera, posėdžio dalyviai turi elgtis pagarbiai. Draudžiama vartoti necenzūrinius žodžius ir posakius, žeminančius asmens garbę ir orumą, kurstančius diskriminaciją, prievartą, tautinę, rasinę, religinę ir socialinę nesantaiką.
2. Posėdžio metu gali kalbėti tik tie posėdžio dalyviai, kurie nustatyta tvarka yra užsiregistravę, posėdžio pirmininkui suteikus žodį.
3. Asmenys, trukdantys Savivaldybės tarybos, kolegijos, komiteto posėdžiui, posėdžio pirmininko gali būti įspėti. Dėl poreikio užtikrinti viešąją tvarką posėdžio metu Savivaldybės tarybos, kolegijos, komiteto posėdžio pirmininkas turi teisę kreiptis į teisėsaugos institucijas.
4. Asmenims, pažeidusiems Taisykles, gali būti apribota teisė patekti į Savivaldybės tarybos posėdžių salę, taip pat gali būti taikomos kituose teisės aktuose numatytos poveikio priemonės.

**VI SKYRIUS**

**BAIGIAMOSIOS NUOSTATOS**

1. Pasibaigus Savivaldybės tarybos ir kolegijos posėdžiui, posėdžio dalyviai privalo išeiti iš Savivaldybės patalpų pro duris, prie kurių yra įrengti leidimų skaitytuvai, ir grąžinti svečio kortelę Savivaldybės administracijos Ūkio skyriaus atsakingiems darbuotojams.
2. Pasibaigus Savivaldybės tarybos komitetų posėdžiui visi posėdžio dalyviai privalo išeiti iš posėdžio salės.
3. Savivaldybės tarybos komisijų posėdžiams taikomos šių Taisyklių IV ir V skyriaus nuostatos.
4. Savivaldybės tarybos, kolegijos, komitetų, komisijų posėdžiai yra atviri, išskyrus Lietuvos Respublikos teisės aktuose nustatytus atvejus.
5. Šios Taisyklės gali būti keičiamos ar naikinamos Savivaldybės mero potvarkiu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_